ערב פסח שחל בשבת

ערב פסח שחל בשבת מתרחש כאשר י"ד בניסן חל בשבת, וליל הסדר נערך במוצאי שבת. למצב זה יש מספר היבטים הלכתיים לגבי שבת זו וליל הסדר שלאחריה.

שכיחות
בלוח השנה העברי הקבוע מאורע זה קורה לכל הפחות בהפרשים של 3 שנים ולכל היותר בהפרשים של 20 שנים, בסך הכל בכ-11.5% מכלל השנים (בשנות השא, זחא והחא). גם בזמן שבית המקדש היה קיים מאורע זה לא היה רגיל, ייתכן שבכוונה היו מעברים את השנה או ממלאים או מחסרים את חודש אדר כדי למנוע מערב פסח לחול בשבת. במאתיים השנים ה'ת"ש–ה'תת"ק חל ערב פסח בשבת 21 פעמים, בשנים: ה'תש"י, ה'תשי"ד, ה'תשל"ד, ה'תשל"ז, ה'תשמ"א, ה'תשנ"ד, ה'תשס"א, ה'תשס"ה, ה'תשס"ח, ה'תשפ"א, ה'תשפ"ה, ה'תת"ה, ה'תת"ח, ה'תתי"ב, ה'תתל"ב, ה'תתל"ה, ה'תתל"ט, ה'תתנ"ט, ה'תתס"ג, ה'תתפ"ג, ה'תת"צ.

 שינויים בערב פסח 
כאשר ערב פסח חל בשבת, ישנם מספר שינויים משאר השנים, חלקם נוגעים לזמן שבית המקדש קיים, וחלקם נוגעים גם לימינו:

שינויים בהקרבת קורבן הפסח
ממוזער|שמאל|בקרבן הפסח מוקרב שה תמים (בלא מום) עד גיל שנה
הקרבת קורבן פסח דוחה את השבת, ולכן מקריבים אותו בזמנו גם אם ערב פסח חל בשבת. עם זאת, פעולות שניתן לעשותן לפני שבת או לאחריה - אינן דוחות את השבת. לפיכך יש כמה שינויים בתהליך ההקרבה בשבת.
הבאת הפסח לעזרה - בגלל איסור הוצאה מרשות לרשות אין לשאת את הפסח לעזרה בשבת, אלא יש להביאו כשהוא הולך בעצמו. כמו כן, אין להביא את סכין השחיטה בשבת, אלא יש להכין סכין בעזרה לפני שבת, ובמקרה של שכחה לתחוב את הסכין בצמר הטלה או בקרני הגדי.
הפשטת הקרבן - את הקרבן היו מפשיטים כשהוא תלוי על מקלות מיוחדים. בשבת, לדעת רבי אליעזר, לא היו משתמשים במקלות אלו, שכן הם נחשבו מוקצה, ולשיטתו המקריבים היו מניחים את ידיהם על כתפי חבריהם, והיו תולים את הכבש על ידיהם, ומפשיטים את הכבש. אך ההלכה היא שאין חלים במקדש איסורי שבות (איסורי שבת מדרבנן), ולכן היו מפשיטים את הקרבן כרגיל גם בשבת.
שטיפת העזרה - לפי המשנה, הכהנים הדיחו את העזרה גם בשבת, אלא שדבר זה היה בניגוד לדעת חכמים, שאסרו זאת. עם זאת, הרמב"ם פסק שהדבר מותר, כיוון שהדחת העזרה אינה אסורה מן התורה, אלא רק מדרבנן, ואיסורים מדרבנן - הותרו במקדש.
הליכה הביתה - בגלל איסור הוצאה מרשות לרשות, אסור לקחת את הקרבן הביתה, ולכן כשערב פסח חל בשבת, היו המקריבים ממתינים בהר הבית עד צאת השבת. הכת הראשונה של מקריבי הקורבן המתינה ברחבת הר הבית, הכת השנייה המתינה בחיל (השטח שבין חומת העזרה לבין החומה הנמוכה הקרויה הסורג), והכת השלישית - נשארה בעזרה.
צליית קרבן הפסח - בשנה זו מתחילים לצלות את קרבן הפסח רק לאחר צאת השבת, מכיוון שאסור לצלות בשר בשבת.
חגיגת ארבעה עשר - אינה קריבה בשנה כזו.

תענית בכורות
כאשר ערב פסח חל בשבת, מקדימים ומתענים את תענית הבכורות (או נפטרים מהצום על ידי סעודת מצווה, לרוב סיום מסכת) ביום חמישי, י"ב בניסן. פוסקים רבים סבורים שבשנה כזו אין צורך לצום כלל. כיוון שהמנהג המקובל הוא שלא לצום גם בשאר השנים אלא להשתתף בסעודת מצווה, נהגו לעשות כך (ביום חמישי) גם כאשר ערב פסח חל בשבת. דעה נוספת (שאינה מקובלת כל כך) היא לצום ביום שישי, י"ג בניסן.

שבת הגדול
שבת זו, י"ד בניסן, מכונה "שבת הגדול", ובה אומרים את הפיוטים והיוצרות שנהוג לומר בשבת הגדול. בשבת זו מתפללים שחרית מוקדם כדי שיהיה אפשר להספיק לאכול חמץ בסעודת יום השבת לפני סוף זמן אכילת חמץ. הנוהגים לומר את ההגדה של פסח בשבת הגדול, אומרים אותה בשנה כזו בערב פסח.
דרשת שבת הגדול
את דרשת הרב לשבת הגדול מקדימים לשבת הקודמת, ז' בניסן כדי שהציבור יוכל לדעת מה לעשות בשנה זו כהכנה לחג הפסח ולערב הפסח. גם בשבת י"ד בניסן טוב לדרוש בעניין הגדה של פסח ועוד.

ההפטרה
בנוגע להפטרה המיוחדת לשבת הגדול ישנם מנהגים שונים. המנהג הנפוץ כיום הוא לקראה כבכל שנה בשבת הגדול, כלומר בי"ד בניסן. ויש נוהגים מנהג שונה, והוא להפטיר את ההפטרה הזו אך ורק בשנה כזו, והפטרה זו הייתה מנהג ייחודי לערב פסח שחל בשבת. הטעם המובא לכך בספרי המנהגים הוא שההפטרה נועדה דווקא לערב פסח, שבו יש לקיים ביעור מעשרות, משום שנזכרת בה החובה לבער את המעשר ולהביאו למקדש. לעומת זאת, הגר"א נהג הפוך, ולדעתו, הפטרת שבת הגדול נועדה דווקא לשנים בהן ערב פסח לא חל בשבת. לפיכך, בשנה כזו לא נקראת הפטרת שבת הגדול, ומפטירים בהפטרת פרשת השבוע.

מכירת החמץ, בדיקתו ביטולו וביעורו
מכירת חמץ
את מכירת החמץ לגוי יש לעשות לפני כניסת השבת, והיא אינה כוללת את החמץ שיאכלו בשבת.

בדיקת חמץ וביעור חמץ
בשנה זו את בדיקת החמץ לאור הנר עושים בליל י"ג בניסן, משום שלמחרת לא יוכלו לבדוק לאור הנר. מברכים על הבדיקה כמו בשאר השנים, בסיום הבדיקה אומרים את נוסח ביטול חמץ שמתייחס לחמץ שאינו ידוע ("דלא חזיתיה ודלא ביערתיה").
שמאל|ממוזער|280px|ביעור חמץ בחוצות בני ברק
ממוזער|שריפת חמץ ביום שישי כאשר ערב פסח חל בשבת. בתמונה ניתן לראות שריפת חמץ מימין, ודוכן פלאפל משמאל, שעדיין פעיל כיוון שאכילת החמץ מותרת גם בשבת
שריפת החמץ מוקדמת ליום שישי, אך משאירים מספיק חמץ בשביל לחם משנה לשתי הסעודות. מותר להשאיר חמץ גם לצורך אכילה ביום ששי לאחר הביעור. אין אומרים את נוסח ביטול החמץ בשעת השריפה, כיוון שעדיין מעוניינים באכילת חמץ בשבת.

ביטול חמץ
את נוסח ביטול החמץ הכולל גם את החמץ הידוע ('דחזיתיה ודלא חזיתיה') אומרים בשבת, לפני סוף השעה הזמנית החמישית.

סעודות השבת
בכל שבת מצווה לאכול שלוש סעודות, הראשונה בליל שבת, השנייה בבוקר והשלישית אחר הצהריים. בשתי הסעודות הראשונות חובה לאכול לחם בתחילת הסעודה, ואילו סעודה שלישית ניתן לקיים גם ללא לחם אך לכתחילה רצוי לאכול גם בה לחם.שמאל|ממוזער|קניידלעך - יש המתירים לעשות בהם את הסעודה השלישית
לשם קיום הדין של אכילת שלוש סעודות בשבת זו ישנן כמה דרכים:
אכילת חמץ: בשתי הסעודות הראשונות של השבת ניתן לאכול חמץ, ובלבד שאכילתו תסתיים לפני סוף זמן אכילת חמץ. יש המשתדלים לאכול דווקא פיתות, מכיוון שהן לא משאירות הרבה פירורים. לאחר אכילת החמץ יש לבער את שאריות החמץ בדרכים המותרות בשבת (כגון השלכה לרוח או לצנרת הביוב). יש המחלקים את סעודת הבוקר לשתי סעודות, ובכך מקיימים שלוש סעודות.
אכילת מצות - לרוב הדעות, בליל שבת מותרת אכילת מצה רגילה מעיקר הדיןאך יש שנוהגים שלא לאכול מצה כבר מראש חודש ניסן או אפילו שלושים יום לפני פסח, בתורת מנהג (שלא מעיקר הדין). אך בסעודות היום לכל הדעות אי אפשר לאכול מצה רגילה, משום שאין אוכלים מצה בערב פסח. יש האוכלים מצה מבושלת או מטוגנת בשמן עמוק.לרוב הדעות, איסור אכילת מצה בערב פסח אינו כולל מצה מבושלת.
אכילת מצה עשירה - למנהג יהודי ספרד ניתן לעשות את כל שלוש הסעודות במצה עשירה. כאשר אוכלים אותה בשיעור קביעת סעודה מברכים עליה את ברכת המוציא. למנהג יהודי אשכנז יש מחלוקת עד איזו שעה מותרת אכילת מצה עשירה בערב פסח.
סעודה שלישית
זמנה הרגיל של סעודה שלישית הוא אחר הצהריים בשעה שכבר אסור לאכול חמץ. בסעודה זו יש הנוהגים לאכול מצה עשירה (לנוהגים בה היתר), יש הנוהגים לאכול מצה מבושלת (לנוהגים בה היתר), יש המתירים לעשותה בתבשילים מקמח מצה, כגון קניידלעך ויש האוכלים פירות, בשר ודגים בלבד. יש המחלקים את סעודת הבוקר לשתי סעודות, ובכך מקיימים סעודה שלישית (לדעות שסעודה שלישית יכולה להתקיים בשעות הבוקר)משנה ברורה סימן תמד, סעיף קטן י"א. ויש הסוברים שבשבת כזו אין חובה לאכול סעודה שלישית.

 כלי סעודות השבת 
בשבת זו מתעוררת בעיה: האם להשתמש בכלי חמץ או בכלי פסח. מצד אחד, רבים אוכלים לחם בסעודות השבת ולא ניתן לאכול אותו בכלי פסח. מצד שני, שימוש בכלי חמץ הוא בעייתי מכיוון שבשלב הזה המטבח כבר כשר לפסח, ובנוסף שטיפת כלי החמץ משאריות החמץ במהלך השבת היא בעייתית בגלל בעיה של הכנה משבת לחולשו"ע אורח חיים, סימן תמד, סעיף ב' ומשנה ברורה ס"ק י"א.

בגלל בעיות אלה רבים נוהגים לבשל את האוכל בסירי פסח ולהגיש אותו לשולחן בצלחות וסכו"ם חד-פעמיים אשר בסוף הארוחה נזרקים לפח ואין בעיה לאכול בהם לחם. אחרים נוהגים, להתחיל את הסעודה באכילת לחם בפינת החדר הרחק מהשולחן המרכזי ולאחר מכן לנקות את שאריות החמץ מהפה ולהמשיך את הסעודה בכלי פסח בשולחן המרכזי. יש נוהגים, לאכול בבוקר מאכלים קרים עם לחם לצורך קיים סעודה שנייה, ואחר הצהריים, לאכול מאכלים חמים בכלי פסח לקיום סעודה שלישית.

הכנות לליל הסדר
ממוזער|עריכת שולחן הסדר ויתר ההכנות נעשות במוצאי שבת
את כל ההכנות ליום טוב של פסח יש לעשות מיום שישי קודם השבת, ובשבת עצמה אין להכין כלום כולל דברים לצורך החג, אפילו כאשר הדבר אינו כרוך בחילול שבת, מטעם איסור הכנה. את עריכת השולחן ויתר ההכנות יש לעשות לאחר צאת השבת.

שינויים בפסח

כיוון שליל הסדר חל במוצאי שבת נעשים כמה שינויים בתפילות החג ובסדר הלילה:
ותודיענו

בתפילת ערבית מוסיפים את ההוספה "ותודיענו", שהיא תפילת הבדלה המיועדת לתפילת ערבית של יום טוב שחל במוצאי שבת, במקום תפילת "אתה חוננתנו" שנאמרת במוצאי שבת שחל ביום חול.

בדומה ל"אתה חוננתנו", "ותודיענו" נאמר גם בברכה הרביעית בתפילת שמונה עשרה, שהיא במקרה זה ברכת קדושת היום ("אתה בחרתנו").

יקנה"ז בקידוש
בקידוש של החג, שפותח את סימני הסדר, משלבים גם הבדלה. סדר הברכות המיוחד הנהוג במצב זה (וברוב ימים טובים שחלים במוצאי שבתסדר זה נוהג בכל יו"ט שחל במוצאי שבת, למעט אחרון של פסח בחו"ל שחל במוצאי שבת שבו לא אומרים את ברכת שהחיינו) הוא:
 ברכת בורא פרי הגפן
 ברכת הקידוש
 ברכת בורא מאורי האש
 ברכת הבדלה (בנוסח מיוחד, ראו להלן)
ברכת שהחיינו.

ראשי התיבות יקנה"ז מייצגים סדר זה: יין, קידוש (=ברכת הקידוש), נר (ברכת האש), הבדלה (ברכת ההבדלה), זמן (ברכת שהחיינו וקימנו והגיענו לזמן הזה). בגמרא מוסבר שאין בכך בעיה של אין עושין מצוות חבילות חבילות משום שההבדלה והקידוש נחשבים לדבר אחד.

נוסח ברכת ההבדלה המיוחד שנאמר בזמן שנוהג סדר יקנה"ז הוא:

בסיום כל הברכות הללו שותים את הכוס הראשונה מארבע הכוסות.

שינוי בברכת "אשר גאלנו"
בברכת "אשר גאלנו" שנאמרת בסיום ההגדה, יש שנוהגים לומר "ונאכל שם מן הפסחים ומן הזבחים" במקום "מן הזבחים ומן הפסחים", משום שחגיגת ארבעה עשר אינה קריבה בשנה כזו, ולכן את שלמי החגיגה יאכלו רק למחרת, ביום ראשון, ואילו קרבן הפסח קרב בשבת ונאכל בליל מוצאי שבת, ואם כן הזבחים נאכלים לאחר הפסחים. לעומת זאת יש שאינם משנים מהנוסח הרגיל, וזאת משום שהבקשה אינה מוסבת על שנה ספציפית זו, אלא על השנים הבאות, שבהן ערב פסח יחול בימות החול.
שני תבשילים
240px|ממוזער|קערת הסדר כמנהג אשכנז. עם כיוון השעון מהשעה שתים עשרה: כרפס, מרורים, חזרת, זרוע, חרוסת, ביצה.
המנהג הוא לקחת שני תבשילים בקערת ליל הסדר (זרוע וביצה) כבשאר השנים. וזאת לפי דעתו של רבנו פרץ, שסבור שאם ישנו את ההנהגה משאר השנים יראה כעושה קדשים בחוץ. לפי דעה אחרת המובאת בטור בשנה כזו אין לעשות אלא תבשיל אחד כיוון שקרבן החגיגה אינו קרב בשבת.

קישורים חיצוניים
הרב גבריאל ציננער, דיני ומנהגי ערב פסח שחל בשבת, באתר HebrewBooks
הלכות פסח, ערב פסח שחל בשבת קודש ועירוב תבשילין, מתוך הספר בן איש חי, באתר עיתים לתורה
הלכות ערב פסח שחל להיות בשבת באתר אהלי הלכה של הרב יעקב אריאל שליט"א

הרב שמחה וייסמן, הלכות ערב פסח שחל בשבת, באתר HebrewBooks

הרב יוסף צבי רימון, דיני ערב פסח שחל בשבת, באתר ישיבת הר עציון

משחק הלכות ערב פסח שחל בשבת, באתר רשת החינוך חב"ד

 הרב אליעזר מלמד, ערב פסח שחל להיות בשבת באתר פניני הלכה
 הרב יוסף חיים זוננפלד, סדר ערב פסח שחל בשבת. הקישור לצילום מודעה שפורסמה בשנת תרנ"ו (1896), אבל התוכן פורסם מחדש כמה וכמה פעמים כחוברת בשנים שבהן חל פסח במוצאי שבת.
 הרב יגאל הדאיה והרב ירון אליה, הלכות ערב פסח שחל בשבת, סיכום ההלכות למנהגים השונים, באתר עיתים לתורה

הערות שוליים

קטגוריה:ערב פסח
קטגוריה:אירועים בחודש ניסן
קטגוריה:ערב חג
קטגוריה:יום טוב הסמוך לשבת